Un bătrân de 80 de ani, care a murit în urma unui accident rutier, a fost transportat la morgă cu o mașină de tractare deoarece mașina Serviciului Medico Legal Călărași nu a putut fi utilizată, șoferul acesteia fiind în concediu, transmite corespondentul MEDIAFAX.

Un bătrân de 80 de ani, care a murit în urma unui accident rutier, a fost transportat la morgă cu o mașină de tractare deoarece mașina Serviciului Medico Legal Călărași nu a putut fi utilizată, șoferul acesteia fiind în concediu, transmite corespondentul MEDIAFAX.

Potrivit membrilor familiei defunctului, acesta a fost accidentat mortal de o mașină în timp ce se deplasa pe lângă bicicletă în comuna Rosetti, pe carosabilul șoselei, iar trupul neînsuflețit a fost transportat la morgă, după patru ore de așteptare, cu o mașină de tractare, alături de bicicleta sa și de autoturismul care l-a lovit.

„În fața Spitalului Județean de Urgență Călărași s-a mai așteptat încă 30 de minute, în ploaie, până ce personalul Serviciului Medico Legal a dispus, în cele din urmă, să deschidă ușa. După jumătate de oră, cadavrul a fost băgat la morgă. Dar de adus la morgă, l-au adus cu mașină de tractat, nu cu autovehiculul morgii, așa cum era normal”, a declarat o rudă a victimei.

Din primele date a reieșit că reprezentanții Serviciului de Medicină Legală Călărași nu au ajuns la locul accidentului să preia victima deoarece șoferul autovehiculului este în concediu, iar mașina instituției a fost identificată după producerea accidentului pe strada Borcea, în fața blocului unde locuiește șoferul acesteia.

Reprezentanții IPJ Călărași spun că mașina de tractare era singura soluție în acel moment, în condițiile în care autovehiculul SML lipsea.

„S-au făcut demersuri la SML pentru a trimite mașina, dar aceasta nu era disponibilă, ni s-a explicat că șoferul este în concediu. În condițiile acestea, se apelează la rude, la cunoștințe ale victimei sau la altă posibilitate. Începuse să plouă și era noapte și s-a recurs la mașina de tractare, singura posibilitate în acel moment pentru că trupul neînsuflețit să ajungă la morgă. Cât privește condițiile în care a avut loc accidentul, pot să vă spun că bărbatul de 80 de ani se deplasa pe lângă bicicletă, iar la un moment dat l-a lovit un Fiat, condus de un tânăr de 24 de ani, din municipiul Călărași.Șoferul nu era băut, iar în cauză s-a întocmit dosar pentru ucidere din culpă”, a declarat purtătorul de cuvânt al IPJ Călărași.

Conducerea Serviciului Medico-Legal Călărași a refuzat să prezinte un punct de vedere în acest caz.